Informació de la situació de les llistes d'espera
Garantia dels terminis màxims d'accés
Suspensió del termini màxim d'accés
Pèrdua del dret al termini màxim d'accés
Codi i descripció dels agrupadors i procediments quirúrgics
Un dels objectius del Servei Català de la Salut en el compliment de les seves funcions de planificació i coordinació dels recursos sanitaris de cobertura pública és afavorir la racionalització de la demanda no atesa i optimitzar l'equitat d'accés a l'atenció sanitària en l'àmbit de l'hospitalització d'aguts.
Amb aquest objectiu, mitjançant el Decret 418/2000, de 5 de desembre (DOGC núm. 3305, de 15.1.2001), es va crear el Registre de seguiment i gestió de pacients en llista d'espera per a procediments quirúrgics, amb la finalitat de gestionar-ne els fluxos, fer-ne el seguiment i poder garantir als ciutadans i ciutadanes uns temps màxims d'espera
Actualment, és necessari avançar en aquesta línia i convertir en un dret de les persones usuàries el compromís de garantir uns terminis màxims d'accés a determinats procediments quirúrgics.
Per tot això, a proposta del conseller de Sanitat i Seguretat Social, prèvia deliberació del Govern,
El present Decret estableix els terminis màxims d'accés de les persones usuàries que tenen dret a l'assistència sanitària de cobertura pública a càrrec del Servei Català de la Salut als procediments quirúrgics que s'indiquen l'annex 1 d'aquest Decret en els centres de la Xarxa hospitalària d'utilització pública (XHUP).
Els terminis màxims d'accés per als corresponents procediments quirúrgics es detallen a l'annex 1 d'aquest Decret.
Aquests terminis són comptadors des de la data d'inclusió en el Registre de seguiment i gestió de pacients en llista d'espera per a procediments quirúrgics, creat pel Decret 418/2000, de 5 de desembre.
El Servei Català de la Salut establirà els procediments adients per tal que les persones usuàries a les quals se'ls hagi indicat la realització d'una intervenció quirúrgica puguin accedir a la informació general sobre la seva inclusió en el Registre de seguiment i gestió de pacients en llista d'espera per a procediments quirúrgics, i a les dades generals sobre els terminis d'accés, per al corresponent procediment quirúrgic, en altres centres de la XHUP.
El Servei Català de la Salut, per tal de garantir els terminis màxims d'accés establerts, podrà derivar els usuaris i usuàries, d'ofici o a petició d'aquests, a altres hospitals de la XHUP, si manifesten expressament la seva conformitat.
La persona usuària, un cop transcorregut el termini màxim d'accés, podrà optar per continuar en la llista d'espera del centre de la XHUP indicat o escollir qualsevol dels centres no inclosos en la XHUP amb els quals el Servei Català de la Salut hagi establert els corresponents contractes, la relació dels quals es publicarà periòdicament per resolució del director o la directora del Servei Català de la Salut.
En el segon cas, l'usuari ha de comunicar la seva opció al Servei Català de la Salut que, en el termini de 30 dies, podrà:
a) Derivar la persona usuària a un centre de la XHUP que pugui efectuar la intervenció quirúrgica en un termini d'accés igual o inferior al que tingui el centre escollit de la relació de centres publicada per resolució del director o la directora del Servei Català de la Salut.
b) Autoritzar que la persona usuària sigui atesa, a càrrec del Servei Català de la Salut, en el centre que hagi escollit de la relació de centres publicada per resolució del director o la directora del Servei Català de la Salut.
La persona usuària, si en el precitat termini de 30 dies no ha rebut una resposta expressa, podrà accedir, a càrrec del Servei Català de la Salut, al centre escollit d'entre els inclosos en la relació de centres publicada per resolució del director o la directora del Servei Català de la Salut.
Els terminis màxims d'accés establerts l'annex 1 del present Decret quedaran en suspens quan concorrin circumstàncies derivades del procés assistencial o de l'existència d'una malaltia sobrevinguda que, segons criteri mèdic o bé d'altra circumstància justificada, impedeixin la realització de la intervenció quirúrgica prevista.
El centre on la persona usuària es trobi inclosa en llista d'espera ha de comunicar aquesta situació al Registre de seguiment i gestió de pacients en llista d'espera per a procediments quirúrgics.
El còmput del termini màxim d'accés es reobrirà en la data en què el centre comuniqui al Registre de seguiment i gestió de pacients en llista d'espera la desaparició de les circumstàncies que hagin motivat la suspensió del termini.
La no-acceptació de la derivació a un altre hospital de la XHUP, llevat que el Servei Català de la Salut determini que hi ha una causa justificada, suposa la renúncia de les persones usuaris a la possibilitat d'accedir a càrrec del Servei Català de la Salut a un centre de la relació de centres no inclosos en la XHUP, publicada per resolució del director o la directora del Servei Català de la Salut.
El Servei Català de la Salut, d'acord amb l'article 43.2 de la Llei 15/1990, de 9 de juliol, d'ordenació sanitària de Catalunya, podrà establir contractes específics amb centres no pertanyents a la XHUP per a la realització de les intervencions quirúrgiques assenyalades en aquest Decret.
Aquests contractes han de regular l'obligació del centre de verificar que l'usuari hagi complert els tràmits exigits a l'article 5 del present Decret, per tal de facturar al Servei Català de la Salut la corresponent intervenció quirúrgica.
La relació d'intervencions quirúrgiques de l'annex 1 d'aquest Decret, quan ho aconsellin les circumstàncies tècniques, podrà ser actualitzada mitjançant ordre de la persona titular del Departament de Sanitat i Seguretat Social.
Així mateix, mitjançant ordre de la persona titular del Departament de Sanitat i Seguretat Social es podrà modificar el termini màxim d'accés a determinades intervencions.
Es faculta la persona titular del Departament de Sanitat i Seguretat Social per al desenvolupament i execució de les previsions d'aquest Decret.
Aquest Decret entrarà en vigor l'1 de desembre de 2002.
Tanmateix, pel que fa als procediments quirúrgics inclosos en l'apartat B de l'annex 1 d'aquest Decret, la garantia de termini màxim d'accés entrarà en vigor l'1 de desembre de 2003.
Extracció intracapsular de cristal·lí.
Extracció intracapsular de cristal·lí per via temporal inferior.
Altres extirpacions intracapsulars de cristal·lí.
Extracció extracapsular de cristal·lí per tècnica d'extracció lineal.
Extracció extracapsular de cristal·lí per tècnica d'aspiració (i irrigació) simple.
Extracció extracapsular de cristal·lí per tècnica de fragmentació i aspiració.
Facoemulsificació i aspiració de cataracta.
Facofragmentació mecànica i aspiració de cataracta per via posterior.
Facofragmentació mecànica i altres aspiracions de cataracta.
Extraccions extracapsulars de cristal·lí per via temporal inferior.
Discissió de membrana secundària (després de cataracta).
Excisió de membrana secundària (després de cataracta).
Fragmentació mecànica de membrana secundària (després de cataracta).
Inserció de cristal·lí protètic (pseudofac).
Inserció de pseudofac, no especificada d'una altra manera.
Inserció de pròtesi de cristal·lí intraocular en el moment d'extracció de cataracta, en un sol temps.
Inserció secundària de pròtesi de cristal·lí intraocular.
Extracció de cristal·lí implantat.
Altres operacions de cristal·lí
Lligadura i esquinçament de venes varicoses de l'extremitat inferior.
Altres oclusions quirúrgiques de vasos de l'extremitat inferior.
Reparació unilateral d'hèrnia inguinal.
Reparació unilateral d'hèrnia inguinal, no especificada d'altra manera.
Reparació d'hèrnia inguinal directa.
Reparació d'hèrnia inguinal indirecta.
Reparació d'hèrnia inguinal directa amb empelt o pròtesi.
Reparació d'hèrnia inguinal indirecta amb empelt o pròtesi.
Reparació d'hèrnia inguinal amb empelt o pròtesi, no especificada d'una altra manera.
Reparació bilateral d'hèrnia inguinal.
Reparació bilateral d'hèrnia inguinal, no especificada d'una altra manera.
Reparació bilateral d'hèrnia inguinal directa.
Reparació bilateral d'hèrnia inguinal indirecta
Reparació bilateral d'hèrnia inguinal, una directa i l'altra indirecta
Reparació bilateral d'hèrnia inguinal directa amb empelt o pròtesi.
Reparació bilateral d'hèrnia inguinal indirecta amb empelt o pròtesi.
Reparació bilateral d'hèrnia inguinal, una directa i l'altra indirecta, amb empelt o pròtesi.
Reparació bilateral d'hèrnia inguinal amb empelt o pròtesi, no especificada d'una altra manera.
Reparació unilateral d'hèrnia crural.
Reparació unilateral d'hèrnia crural amb empelt o pròtesi.
Altres herniorràfies crurals unilaterals
Reparació bilateral d'hèrnia crural.
Reparació bilateral d'hèrnia crural amb empelt o pròtesi.
Altres herniorràfies crurals bilaterals.
Artroscòpia de localització inespecificada.
Artroscòpia de mà i dits de la mà.
Artroscòpia del peu i dits del peu.
Artroscòpia d'altres localitzacions específiques
Vasectomia i lligadura de conducte deferent.
Procediment d'esterilització masculina, no especificada de cap altra manera
Prostatectomia transuretral guiada per ultrasons i induïda per làser.
Excisió local de lesió de pròstata.
Revisió de reemplaçament de maluc.
Resecció submucosa de septe nasal.
Reparació i intervencions plàstiques de nas.
Altres reparacions i intervencions plàstiques de nas.
Amigdalectomia amb adenoïdectomia.
Revisió de reemplaçament de genoll.